
WHILE oot o' doors John Frost comes forth

Upon the bitter bitin' north,

An' haps the earth wi' virgin snaw,

As silently the flichens fa'

Here by the cosy ingle bricht

To wile awa' the langsame nicht

Except to win the muse I fait

I'll spin a hamely rustic tale.

I

'Twas near the clachan o' Glenlundie,

'Tween New Year's Day an' Hansel Monday

When a'e nicht jist on sax o'clock,

Accordin' to the auld schule knock,

A canny, braw young souter chiel,

In a' that district kent fu' weel

Stood waitin' by a time-worn tree

For ane he'd trysted there to see.

Cauld glistenin' in the pale munelicht

The frozen dubs loak'd unca bricht

The chill east win' went souchin' by,

An' murky clouds loom'd in the sky,

Garr'd Bauldy Rogers amaist grue

Tae think a storm was gaithrin' noo.

But sune wi' eager joy he sees,

Emergin' frae a clump a' trees

That bields the smiddy frae the north,

His lang'd-for cronie camin' forth.

This was the 'prentice smith, Tam Gow

A strong an' buirdly youth, I trawl,

A rantin' hairum-scairum chiel',

Wha plays an' pliskies ilkit weel.

His crome hail'd him – Hi Tam, ye're late,

Sae let us lithely tak' the gate;

I've waited here until my taes

Are cauld's the snaw on Lammer's braes;

An' feth! ye'll fin' I'm geyan richt ​

It's gaun to be a storm this nicht!

Tam gied a glisk atowre the sky

As carelessly he made reply ​

“It mayna be altho' ye fear it

An' gin it comes we e'en maun bear it."

Sae westward noo they've ta'en their way,

Blythe spielin' up a lang stey brae;

Three guid Scots miles they ha'e tae trace

Ere they can reach their destined place.

But as the road ahint grows langer,

The eerie win' grows snell an' stranger;

An' ere they've cover'd half a mile,

Some dry snaw flichens fa' the while,

That gradually come quick an' quicker,

An', whirlin' past grow thick an' thicker,

Proved Bauldy's prophecy was richt ​

'Twas gaun tae be a stormy nicht!

Ere lang a cot appear'd in view,

The only hame a shepherd knew.

Weel was it christen'd Standalane,

For neebor hooses it had nane.

Yet it had been a happy hame

To sturdy, honest Willie Graham,

Wha tae oor twasome was a cronie

As true and as esteem'd as ony,

An, whase a'e sister at the term

Had gane as hoosemaid to a fairm

Ca'd Brackencleuch, whaur, sooth to say,

Bauldy an' Tam noo held their way.

When this, their half-way hoose, they past,

Still wilder raged the windy blast;

But tho' the snaw is gettin' deep

A steady pace they ever keep,

For they ha’e hope to aid their strength,

An' Brackencleuch is reach'd at length.

Noo, by their gait it wad appear

The lads are ought but strangers here;

An' what micht be their lawfu' erran'

On sic a nicht, we sune shall learn!
II

When Tam an' Bauldy reach'd the hoose!

They socht the kitchen door fu' croose,

An' heard a voice they weel did ken.

Singin' in saften'd tones, "Tam Glen",

Frae Lizzie Stanners' lips it came ​

The neebor lass o' Mary Graham;

And as her notes whi' pathos swell,

Tam tak's her hero for himsel'.

Noo Lizzie was a steerin' quean

Wi' free, but rather crusty mien;

But tho' she show'd the sterner part,

She was a kindly lass at heart.

As for the other, Mary Graham,

A bonnie figure she could claim;

An' Bauldy thocht he never saw

A lass wi' features half sae braw.

But the twa cronies at the door,

Fain fidgin' for what was in store,

Noo gied a reistle, sharp an' lood,

An' sune fornent the lassies stood.

"Come in!" they cried, sae in they went,

An' ere twa meenits mair were spent,

Bauldy and Mary couthie glide

An' seat them by the fireside,

Where he repeats a tale oft tauld,

As Mary to his breast he'd fauld.

While Tam an' Liz, no sure o' ither,

Sit doon upon a kist thegither,

An' let their tongues aff at a canter,

Wi wit, an' jest, an' jeer, an' banter.

Their words gat warm, when Mary Graham

Said Liz wad play a losin' game;

But she replied, “1 dinna ken,

In wordy war we'll conquer men!”

An', wi' a tauntin' laugh essay'd

To prove the sayin' she had made.

Syne Bauldy, wi a canty look,

Frae's pouch a little parcel took,
An' takin' aff twa paper ply,

Show'd Mary Graharn a silken tie.

When Lizzie made a start to see it

Tam caught her arm, nor wad he free it,

Till, wi' a slee, provokin' smile

His arm gaun roon her waist the while,

He whisper'd, “Lizzie, tak' ye this”,

As on her cheek he laid a kiss.

Gae wa', gae wa'!" cried Lizzie Stanners,

“My man, I'se learn ye batter manners!”

Her han' met Tarn's cheek wi' a whack,

Far looder than his stolen smack,

But Vulcan, wi’ an’ iron grasp,

Roon' Lizzie's airms his ain did clasp,

An' to her grief, without a swither,

Said, "Here, noo, wildfire - there's anither!"

Tam freed her syne, an’ frae his pocket,

He drew a bonnie siller locket,

An' said to Liz, "This is for you,

Altha' ye scarce deserve it noo."

She took it, smiled, an' e'ed it weel, ​

“I trow ye made it, Tam, yersel'?”

"What dae ye say, ye saucy jade!

Think that was by a blacksmith made?"

“Weel, mebbe no, an' nae mistak'

It's better far than ye could mak'!”

In sic a way the nicht was pass'd

But pairtin' had to come at last;

The lovers said they'd stay'd owre lang

An' hameward noo they bid to gang.

The lasses saw them to the door, ​

Oh, what a nicht! Waur than afore;

Nae prospect o' a starry lift ​

In wreaths the snaw began tae drift,

An' still is fa'in' thick an' fast,

While snell as ever blaws the blast.

A moment's silence as they glower

Oot owre on winter's fleecy shower;

Fain wad the youths some langer bide

Forenent the cosy ingle-side;

But, na! The grim storm they maun face,

Their hameward way noo to retrace.

Puir Mary noo is like to greet;

E'en Lizzie speaks fu' saft an' sweet,

For in her heart of hearts she feels

There may be danger to the chiels;

Far wha could say but neist day's daw'

Micht find them buried in the snaw!

"Guid nicht!" "Guid nicht unto ye baith!

An' heav'n forbid ye meet wi' scaith."

"Noo min' the ball 'yont at Glenlundie,

At eicht o' clock on Hansel Monday."

“An' ye'll be here at seven?" "A' richt."

"Guid nicht then baith!" "Guid nicht, guid nicht!"

III

Ne'er had the lovers been sae sweer

To lea' their lassies, lo'ed sae dear ​

Ne'er had they been sae laith tae quit

A spot whaur they could shelter yet,

As they were on that wintry nicht,

When a' was snaw that met their sicht.

But when necessity impels,

Folks do things that surprise themsel's;

Sae Tam an' Bauldy, ance got started

Gaed bravely on, nor tum'd faint-hearted.

Sune Brackencleuch is left ahint

For sicht o' it fu’ quick they tint

As resolutely, side by side,

They struggled on wi' manly stride.

The lads hae noo tae face the win',

An' snaw that made them a'maist blin';

An' tho' to them' twas nae strange place,

The road they e' en could scarcely trace;

For naething tae their blinded e'en

But howes and' knowes a' snaw was seen.

Yet bit by bit they gat alang,

Tho' fast an' sure they couldna gang;

They whiles stuck thigh-deep in a wreath,

Whiles stoppit short tae tak' a breath;

Or, gin they seem'd tae lag or weary,

They'd tell a joke to keep them cheery.

At length they won tae Standalane,

Richt glad there journey half was gane

An' in the winnock saw a licht,

That truly was a welcome sicht.

They stood a wee, their breath tae draw,

(for what wi' ploddin' through the snaw
An' battlin' wi' the angry blast,

Their boasted strength was failin' fast),

An' thinkin' richtly they wad need

A rest ere they could weel proceed,

They reistled at the door, an' then

Lifted the sneck an' stappit ben.

Graham, lookin' what the noise had meant,

Turn'd roon' his broos in wonder bent,

To fin' the cronies he lo’ed best

A’ in a snawy mantle dress’d.

While, risin' frae his cosy berth

The faithfu' collie left the hearth

An' wagg'd his tail wi' canine glee,

An' rubb'd his nose on Bauldy's knee;

For, let me tell ye, wise dowgs ken

A freen' frae fae as weel as men.

A hearty welcome Will did gie them,

Altho', he said, surprised tae see them,

An' hinted that it wisna richt

To venture forth in sic a nicht

They sune gat seated, cheek for chowe,

Forenent the blythesome ingle-lowe;

When Willie spier'd the lads eneuch

Aboot the maids at Brackencleuch

On current topics syne they crack,

But gradually their thochts gae back

To days they'd spent at schule thegither,

An' play'd wild pranks on ane anither,

Or dodged the maister's watchfu' e'e,

Or play'd the truant, it may be;

Wi' sighs rehearsin' fondly o'er

The cherished memories o' yore!

But sune the nicht has worn fu' late,

Ance mair oor heroes tak' the gate;

Sae, buttonin' up their coats fu' ticht,

Ere yet they bade their freen' guid nicht.

They ope'd the door, an' joyfu' saw

The storm meanwhile had pass'd awa'.

An' what a peacefu' lookin' nicht!

A' clear an' calm, serene an' bricht

Jist like a bairn that sleeps aff care

After a greetin' lang an' sair.

Sae, as they plodded doon the brae,
They easily could see their way;

Tho' mony a wreath their course impeded,

As lang's 'twas fair they never heeded.

They safely reached Glenlundie Toll,

As the clachan knock was chappin' twal';

When "each took his several way

Resolved to meet some ither day!"
END

